NER วอลุ่มหนา-ราคาทะยานแตะ IPO อีกครั้ง โบรกฯแนะซื้ออัพประมาณกำไร-เป้า 3.4 บ.
NER วอลุ่มหนา-ราคาทะยานแตะ IPO อีกครั้ง โบรกฯแนะซื้ออัพประมาณกำไร-เป้า 3.4 บ. โดย ณ เวลา 10.50 น. อยู่ที่ระดับ 2.58 บาท บวก 0.02 บาท หรือ 0.78% ด้วยมูลค่าซื้อขาย 30.28 ล้านบาท
26 ก.พ. 2562

ผู้สื่อข่าวรายงานว่า บริษัท นอร์ทอีส รับเบอร์ จำกัด (มหาชน) หรือ NER  ณ เวลา 10.50 น. อยู่ที่ระดับ 2.58 บาท บวก 0.02 บาท หรือ 0.78% ด้วยมูลค่าซื้อขาย 30.28 ล้านบาท ราคาสูงสุด 2.60 บาท ราคาต่ำสุด 2.54 บาท โดยราคาหุ้นปรับตัวขึ้นตลอด 1 เดือน ที่ผ่านมา โดยล่าสุดราคาหุ้นกลับมาแตะราคา IPO ที่ระดับ 2.58 บาท อีกครั้งหลังจากเข้าซื้อขายในตลาดฯเมื่อวัน 7 พ.ย.61

บล.เคทีบี (ประเทศไทย) ยังคงแนะนำให้ “ซื้อ” NER โดยมีราคาเป้าหมายใหม่ที่ 3.40 บาท  โดยเรามีมุมมองเป็นบวกมากขึ้นภายหลังการเข้าเยี่ยมชมโรงงานที่บุรีรัมย์เมื่อวานนี้ โดยจากเดิมที่เราคาดว่ากำลังผลิตยางผสม RSS Mixture จะเริ่มในเดือน เม.ย.2019 แต่ปัจจุบันคาดว่าจะสามารถเริ่มได้เร็วขึ้นเป็นกลางเดือน มี.ค. อีกทั้งในส่วนของ STR20 Mixture นั้น NER ได้ทำการซื้อที่ดิน รวมถึงได้ถมที่เสร็จแล้วเพื่อรองรับกำลังผลิตที่จะเพิ่มขึ้นอีกเท่าตัวในปลายปี 2019
ปรับเพิ่มประมาณการกำไรสุทธิปี 2019 ขึ้น 8% มาที่ 549 ล้านบาท จากการขยายกำลังการผลิตที่ทำได้ค่อนข้างเร็วกว่าที่คาด รวมถึงอัตรากำไรขั้นต้นที่ดีขึ้นจากการทำผลิตภัณฑ์ยางผสมซึ่งมีอัตรากำไรขั้นต้นสูงมากขึ้น
ประเมินมูลค่าเป้าหมายของ NER โดยวิธี PER ที่ 9.5x กับ 2019EPS ได้ราคาเป้าหมายที่ 3.40  บาทปรับเพิ่มจากเดิมที่ 3.10 บาทอันเนื่องมากจากการดำเนินการขยายกำลังผลิตที่เร็วกว่าแผนและการบริหารจัดการขายและต้นทุนที่ดี ปัจจุบันหุ้น NER ซื้อขายถูกเพียง PER 7x ยังคงคำแนะนำ “ซื้อ”
 